
1 straipsnis. 2 straipsnio papildymas 83 dalimi

Papildyti 2 straipsnį 83 dalimi ir ją išdėstyti taip:

„83. Paciento priemoka – tai Kompensuojamųjų vaistinių preparatų kainyne nustatyta suma, kurią turi sumokėti pacientas, įsigydamas kompensuojamąjį vaistinį preparatą.“

2 straipsnis. 57 straipsnio 1,2 dalių pakeitimas ir papildymas 5 dalimi

Pakeisti 57 straipsnio 1 dalį ir ją išdėstyti taip:

“1. Sveikatos apsaugos ministras tvirtina bazines ir  mažmenines kompensuojamųjų vaistinių preparatų ir kompensuojamųjų medicinos pagalbos priemonių kainas. Vieną kartą per metus jos skelbiamos Kompensuojamųjų vaistinių preparatų kainyne ir Kompensuojamųjų medicinos pagalbos priemonių kainyne. Kartą per mėnesį sveikatos apsaugos ministras šiuos kainynus papildo ir (ar) patikslina. Visi kainynai ir jų papildymai skelbiami „Valstybės žiniose“ ir įsigalioja po vieno mėnesio nuo jų paskelbimo, jų papildymai po dviejų savaičių nuo jų paskelbimo.“

Pakeisti 57 straipsnio 2 dalį ir ją išdėstyti taip:

„2. Kompensuojamųjų vaistinių preparatų ir kompensuojamųjų medicinos pagalbos priemonių mažmeninės kainos skaičiuojamos, prie vaistinio preparato rinkodaros teisės turėtojo ar jo atstovo arba medicinos pagalbos priemonės gamintojo ar jo atstovo deklaruotos kainos pridėjus sveikatos apsaugos ministro nustatytus didmeninės ir mažmeninės prekybos antkainius ir pridėtinės vertės mokestį, jei vaistinis preparatas ar medicinos pagalbos priemonė apmokestinama šiuo mokesčiu.“

Papildyti 57 straipsnį nauja 5 dalimi ir ją išdėstyti taip:

“5. Vaistinėms draudžiama bet kokiomis formomis taikyti nuolaidas perkantiems receptinius kompensuojamus ir nekompensuojamus vaistinius preparatus, teikti dovanas ar kitokias lengvatas už receptinių kompensuojamųjų ir nekompensuojamųjų vaistinių preparatų įsigijimą. Kompensuojamieji vaistiniai preparatai turi būti parduodami kompensuojamųjų vaistinių preparatų kainyne nustatytomis kainomis. Priemokos negali būti kompensuojamos jokiomis kompensavimo formomis. Paciento priemoką, įsigydamas kompensuojamąjį vaistinį preparatą, turi sumokėti pacientas.” 

Skelbiu šį Lietuvos Respublikos Seimo priimtą įstatymą.

